靈椿館風折椿樹
作者：劉敞
朝代：宋

paragraphs: 野人獨愛靈椿館，館前靈椿聳危幹。
風柔雨練三月餘，奕奕中庭蔭華傘。
清陰及物不自惜，赤日當天損炎旱。
危簷密牖清有餘，翠竹猗桐何足算。
南山白虎嘯狂飇，孤根易動枝條散。
芳華寂寞未及衰，萎遲遂比溝中斷。
君不見月中紫桂天上榆，有名無實安自如。
天河均澗易生植，甘露灑葉長扶疏。
結根得所應自貴，庇蔭雖遠真徒虚。
靈椿乎，莊子浪叟誠爾徒。
爾當自取八千歲，今顛蹶矣人誰扶。